《临江中秋同诸公慧力寺泛舟回遂集愚楼玩月分体各赋》
清代·高咏

丁丁莲漏秋宵短，银屏华烛明高馆。瑶席清尊坐不迟，芳洲画楫归何缓。

入窗花雾香蓊蒙，珠帘四角垂玲珑。桂花扶疏玉除冷，菡萏披折金塘空。

千家罗幕兰灯淡，明月正过寒江东。群山寂寂锁苍翠，碧汉金波光泻地。

挥杯夜醉使君楼，题诗晚出城南寺。美人接座气堂堂，骐驎騕袅争腾骧。

雄剑刜钟烁紫电，北斗挂户森长芒。二十五声何太早，胡床坐啸重倾倒。

朱栋华榱倚半空，凤丝雁柱愁清晓。霓裳仙子归海宫，沾衣凉露回天风。

桃笙醉卧不知处，东方叠浪朝霞红。

作者简介：（1622—?）清安徽宣城人，字阮怀。幼称神童，而屡试未售，年近六十，始贡入太学。徐乾学奇其才，延入家塾。康熙十八年举鸿博，授检讨，与修《明史》。所撰史稿，皆详慎不茍。诗、书、画皆工，世称“三绝”。有《遗山堂集》、《若岩堂集》。